**Ulkosuomalaisparlamentin puhemies Jarmo Virmavirta**

**Puhemiehen tervehdys 8. istunnossa 22.5.2015 klo 9.30**

 *Muutosvarauksin*

Hyvät ulkosuomalaisparlamentin istunnon osallistujat,

hyvät naiset ja herrat,

- Tervetuloa ulkosuomalaisparlamentin istuntoon. Tämä on 8. istunto. Aiempien parlamenttien päätösten pohjalta on koottu hallinnolle ohjeeksi valtioneuvoston ulkosuomalaispoliittisen ohjelma. Toivomme, että tämä käytäntö jatkuu ja että siitä tiedotetaan ulkosuomalaisyhteisöille entistä laajemmin.

- Me elämme koko maailmassa tällä hetkellä epävarmuuden aikaa. Euroopassa käänne näkyy kaikkein selvimmin. Kun 1990-luvulla alettiin lisätä tähtiä EU:n lippuun, uskottiin maailman kulkevan kohti rauhallisempia kanssakäymisen aikoja. Toisin on käynyt: Eurooppakin on jälleen poliittisesti ja sotilaallisesti kahtia jaettu, jopa sodan pelko on leijunut maanosamme yllä.

- On kuitenkin yksi asia, joka kaikista takatalvista huolimatta edistyy. Entistä vapaampi liikkuminen yli kaikkien rajojen jatkuu ja tuo tulleessaan ymmärtämystä kansojen välillä. Parin viime vuosikymmenen aikana olemme siirtyneet kansainväliseen Suomeen, jossa nuorten ihmisten tavaksi on tullut opiskella usein pitkäkin jaksoja toisissa maissa. Tämä arkipäivän kansainvälistyminen aloitetaan jo kouluvuosina. Myös työssäkäynti ulkomailla on lisääntynyt. Nuorten kansainvälistyminen on realiteetti, joka muuttaa maailmaan riippumatta siitä, mitä poliittisissa neuvottelupöydissä tapahtuu. Tämä on integraation paras, pysyvin ja tärkein puoli.

- Arkipäivän kansainvälistyminen asettaa kuitenkin Suomenkin uusien haasteiden eteen. Suomelle käy yhä hyödyllisemmäksi pitää yhteys ulkosuomalaisiin elävänä. Ulkosuomalaiset ovat voimavara, jonka maailman osaaminen ja kansainväliset yhteydet on viisasta hyödyntää. Siksi niihin organisaatioihin, jotka huolehtivat yhteyksistä ulkosuomalaisiin, on viisasta sijoittaa entistä enemmän. Oikein käytettynä ulkosuomalaiset ovat käyttökelpoinen elementti, kun tuottavuushyppyjä harrastetaan. Ulkosuomalaisia on yhteensä nyt noin 1.600.000 ja määrä lisääntyy.

- Kysymys on sellaisista asioista, joilla ulkosuomalaisten yhteys Suomeen säilyy elävänä ja ulkosuomalaiset pitävät yllä suomalaisen yhteiskunnan tuntemuksensa. Tämä parlamentti on yksi niistä. Siksi parlamentin käsittelyssä onkin ehdotus parlamentin aseman kiinteyttäminen lainsäädännön kautta. Haluamme, että tällä vaalikaudella aloitettaisiin ulkosuomalaisparlamenttia koskevan lain valmistelu. Mieluimmin siten, että laki olisi valmis ennen vaalikauden loppua. Muitakin ehdotuksia on kirjeäänestyksen käyttöön otosta alkaen. Nämä poliittiset muodollisuudet ovat erittäin tärkeitä juuri yhteyden säilyttämiseksi. Mutta tietenkin arjen kansainvälistyminen vaatii myös arjen yhteyksien huolenpitoa. Viestintä on siinä avainasemassa. Suomen ja ulkosuomalaisten välille olisi muodostettava paljon tehokkaampi ja kiinteämpi viestintäverkko. Nythän se on ennen lähinnä rapistunut.

- Hyvät parlamentin osanottajat. Urho Kekkonen lainasi vuonna 1975 avatessaan ETYYK-kokouksen suomalaista kansanviisautta "turvallisuus on oven avaamista, ei aidan panemista". Pätee se tänäänkin ja hieno asia, että ulkosuomalaiset ovat sen sisäistäneet. Näillä sanoilla avaan ulkosuomalaisparlamentin istunnon.

(\*)